รัฐบาลไทย-ข่าวทำเนียบรัฐบาล-รัฐมนตรีว่าการกระทรวงมหาดไทยตอบกระทู้ถามสด กรณีการแก้ไขปัญหาสถานการณ์น้ำท่วม ย้ำเร่งเยียวยาทั้งตามระเบียบและเพิ่มเติม เพื่อบรรเทาความเดือดร้อนประชาชน
วันศุกร์ที่ 4 พฤศจิกายน 2565
รัฐมนตรีว่าการกระทรวงมหาดไทยตอบกระทู้ถามสด กรณีการแก้ไขปัญหาสถานการณ์น้ําท่วม ย้ําเร่งเยียวยาทั้งตามระเบียบและเพิ่มเติม เพื่อบรรเทาความเดือดร้อนประชาชน
รัฐมนตรีว่าการกระทรวงมหาดไทยตอบกระทู้ถามสด กรณีการแก้ไขปัญหาสถานการณ์น้ําท่วม ย้ําเร่งเยียวยาทั้งตามระเบียบและเพิ่มเติม เพื่อบรรเทาความเดือดร้อนประชาชน
เมื่อวันที่ 3 พฤศจิกายน 2565 เวลา 11.00 น. พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ตอบกระทู้ถามสดของนางสาวพัชรินทร์ ซําศิริพงษ์ ส.ส.กรุงเทพมหานคร พรรคพลังประชารัฐ เกี่ยวกับภาพรวมสถานการณ์อุทกภัยของประเทศไทย มาตรการเตรียมการป้องกันและแก้ไขปัญหาน้ําท่วม มาตรการให้ความเยียวยาช่วยเหลือผู้ได้รับผลกระทบของรัฐบาล และ ผลการดําเนินการช่วยเหลือทั้งในพื้นที่ต่างจังหวัด และกรุงเทพมหานคร รวมถึงมาตรการป้องกันอุทกภัยในอนาคต รัฐบาลจะมีมาตรการป้องกันปัญหาในระยะยาวอย่างไร โดยมี นายชวน หลีกภัย ประธานรัฐสภา เป็นประธานการตอบกระทู้ถามสด ณ อาคารรัฐสภา กรุงเทพมหานคร
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า ในเรื่องแรก คือ ภาพรวมสถานการณ์อุทกภัยของประเทศไทย มีพื้นที่ประสบอุทกภัย 59 จังหวัด ในปีนี้ทุกท่านคงทราบกันดีแล้วว่ามีสถานการณ์ลานีญาที่ทําให้พื้นที่ประเทศไทยมีปริมาณน้ําฝนมากกว่าปกติ จากสถิติตั้งแต่ต้นปี พ.ศ. 2565 มีปริมาณน้ําเก็บสะสมก่อนช่วงฤดูฝนจํานวนมาก ประกอบกับสถานการณ์ร่องมรสุมพาผ่านประมาณ 6 ครั้งต่อเนื่องกัน ตลอดช่วงเดือน สิงหาคม – กันยายน 2565 และพายุดีเปรสชั่น ทั้ง พายุมู่หลาน พายุหมาอ๊อน และพายุโนรู ทําให้ปริมาณฝนในประเทศไทยมีปริมาณที่สูงกว่าค่าเฉลี่ยปกติ ซึ่งขอจะกล่าวถึงบริเวณลุ่มน้ําที่ส่งผลต่อสถานการณ์น้ําท่วมในประเทศไทยภาพรวม 2 ลุ่มน้ําหลัก คือ ลุ่มน้ําเจ้าพระยา และลุ่มน้ําชี-มูล รัฐบาลคณะกรรมการทรัพยากรน้ําแห่งชาติ ที่มี พลเอก ประยุทธ์ จันทร์โอชา นายกรัฐมนตรีเป็นประธาน และกองอํานวยการน้ําแห่งชาติ ที่มีพลเอก ประวิตร วงษ์สุวรรณ รองนายกรัฐมนตรี เป็นผู้อํานวยการ ได้ร่วมกันบริหารสถานการณ์น้ําโดยเตรียมการรองรับสถานการณ์น้ําในช่วงฤดูฝน ปี 2565 ในด้านการบริหารจัดการน้ําในอ่างเก็บน้ํา ซึ่งมีอ่างเก็บน้ําที่มีปริมาณน้ําเกิน 80% น้อยมาก 3 อ่าง จาก 35 อ่าง ในเดือน มิถุนายน 2565 เนื่องจากได้สั่งการให้ทําการพร่องน้ํา ต่อมาเมื่อสิ้นสุดสถานการณ์ในช่วงเดือน ตุลาคม 2565 มีอ่างเก็บน้ํา จํานวน 23 อ่าง ที่มีปริมาณน้ําเกิน 80% กล่าวคือ มีปริมาณน้ําฝนที่กักเก็บได้มาก การระบายน้ําจึงไม่ใช่ปัญหา
พลเอก อนุพงษ์ฯ กล่าวเพิ่มเติมว่า ปัญหาที่แท้จริงของสถานการณ์น้ําท่วมในปีนี้ คือ ปัญหาน้ําท่า หรือ ปริมาณน้ําฝนที่ตกท้ายเขื่อน ในทางภูมิศาสตร์ลุ่มน้ําเจ้าพระยา ทางตอนเหนือของประเทศไทย มีแม่น้ํา ปิง วัง และน่าน ที่มีเขื่อนขนาดใหญ่คอยหน่วงน้ําและชะลอน้ํา แต่แม่น้ํายมมีพื้นที่เก็บขนาดเล็กกว่าแม่น้ําสามสายที่กล่าวไป ต่ําลงมา คือ มีเพียงแหล่งเก็บน้ําธรรมชาติ อาทิ กว๊านพะเยา บึงบระเพ็ด ทําให้ไม่มีพื้นที่หน่วงน้ํา เมื่อน้ํามาถึงบริเวณเขื่อนเจ้าพระยา จึงต้องผันน้ําออกไปทางทิศตะวันตก คือ แม่น้ําท่าจีน และ แม่น้ําน้อย และทิศตะวันออก คือ แม่น้ําป่าสัก เพื่อป้องกันไม่ให้ตามหลักเกณฑ์ที่ได้ทําการประเมินสถานการณ์ไว้ ซึ่งจะปล่อยน้ําไม่เกินกว่า 3,500 ลูกบาศก์เมตรต่อวินาที ไม่เช่นนั้นจะทําให้กรุงเทพมหานครเกิดสถานการณ์น้ําท่วม เพื่อรักษาสมดุลการผันน้ําไม่ให้ส่งผลกระทบต่อประชาชน โดยคํานึงถึงมูลค่าความเสียหายเป็นสําคัญทั้งที่อยู่อาศัย พื้นที่ทําการเกษตร และพื้นที่อุตสาหกรรม ภายใต้ข้อจํากัดในด้านทรัพยากรเครื่องจักร กําลังพล และความสามารถในการระบายน้ําของแต่ละร่องในแต่ละพื้นที่ ประกอบกับปัญหาต่อมาที่เกิดขึ้น คือ บริเวณจังหวัดพระนครศรีอยุธยา ลพบุรี และจังหวัดอ่างทองมีสถานการณ์ฝนตกหนักเช่นกัน ทําให้ต้องรักษาระดับน้ําไว้ที่ 17.7 เมตร (สูงกว่าระดับน้ําทะเลปานกลาง) โดยได้สั่งการให้ปล่อยน้ําลงสู่ทางข้าง ซึ่งมีมาตรการผันน้ําเข้าทุ่ง โดยแจ้งให้เกษตรกรเร่งเก็บเกี่ยวผลผลิตก่อนจะผันน้ําเข้าไปในพื้นที่ ดังนั้น ประชาชนที่ได้รับผลกระทบในบริเวณลุ่มน้ําเจ้าพระยา คือ กลุ่มเกษตรกร และพี่น้องประชาชนที่มีบ้านเรือนที่อยู่ริมตลิ่ง อย่างไรก็ตามรัฐบาลสามารถบริหารสถานการณ์ไม่ให้กระทบต่อพื้นที่เศรษฐกิจสําคัญของประเทศได้ตามเป้าหมาย
รัฐมนตรีว่าการกระทรวงมหาดไทย กล่าวต่อว่า บริเวณลุ่มน้ําชี-มูล ได้รับอิทธิพลจากร่องมรสุมและพายุดีเปรสชั่น ทําให้ปริมาณน้ําฝนสะสมมีปริมาณมากเกินความสามารถในการระบายน้ําของลําน้ําและลุ่มน้ําสาขา ทําให้เกิดสถานการร์น้ําล้นตลิ่ง ประกอบกับบริเวณลุ่มน้ําชี-มูล ไม่มีพื้นที่อ่างเก็บน้ํา พื้นที่หน่วงน้ํา หรือพื้นที่รองรับน้ําจากแหล่งน้ําธรรมชาติ จึงเกิดสถานการณ์น้ําท่วมขังในหลายพื้นที่ตามที่ปรากฎในข่าว ซึ่งบริเวณที่ได้รับผลกระทบสูงสุด คือ อ.วารินชําราบ จ.อุบลราชธานี ซึ่งขณะนี้กระทรวงมหาดไทย โดยกรมป้องกันและบรรเทาสาธารณภัย (ปภ.) ได้เร่งสํารวจพื้นที่ทั้ง 76 จังหวัด และ กรุงเทพมหานคร ที่ได้รับความเสียหายและส่งผลกระทบต่อพี่น้องประชาชนทั้งหมดแล้ว
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวทิ้งท้ายว่า สําหรับมาตรการให้ความช่วยเหลือ ขณะนี้อยู่ระหว่างการเร่งสํารวจความเสียหายทั้งหมด ซึ่งจะดําเนินการเบิกจ่ายตามระเบียบกระทรวงการคลัง และข้อสั่งการที่เกี่ยวข้องต่อไป ทั้งนี้ คณะรัฐมนตรี โดยพลเอก ประยุทธ จันทร์โอชา นายกรัฐมนตรี ได้สั่งการให้สํารวจผู้ได้รับผลกระทบทั้งหมด เพื่อพิจารณาให้ความช่วยเหลือเพิ่มเติมเป็นกรณีพิเศษ โดยให้พิจารณาตามข้อเท็จจริงและความเสียหายที่แต่ละพื้นที่ได้รับผลกระทบเป็นรายกรณีไป นอกจากนี้ รัฐบาลได้มีการวางแผนเพื่อป้องกันและแก้ไขสถานการณ์ในอนาคต โดยจะดําเนินโครงการบริหารจัดการน้ําทั้งระบบ จํานวน 9 โครงการ เพื่อพัฒนาและเพิ่มประสิทธิภาพการพื้นที่ระบายน้ํา ตั้งแต่บริเวณแม่น้ําป่าสัก จังหวัดชัยนาท ไปจนถึงแม่น้ําบางปะกง จังหวัดฉะเชิงเทรา พร้อมกับการสร้างวงแหวนพัฒนาลุ่มน้ําท่าจีน เพื่อจะแก้ไขปัญหาในพื้นที่ลุ่มน้ําเจ้าพระยา ซึ่งจะช่วยบรรเทาผลกระทบที่อาจเกิดขึ้นในพื้นที่กรุงเทพมหานครอีกด้วย พร้อมนี้ รัฐบาลจะขอนําข้อเสนอแนะในวันนี้ ทั้งเรื่องการสื่อสารสังคมที่อาจเข้าไม่ถึงบางกลุ่มเป้าหมายไปพิจารณาปรับปรุงให้สามารถสื่อสารได้อย่างมีประสิทธิภาพและทั่วถึงมากขึ้น และจะดําเนินการประสานกรุงเทพมหานครให้เร่งประกาศเขตการให้ความช่วยเหลือผู้ประสบภัยพิบัติกรณีฉุกเฉิน เพื่อให้ความช่วยเหลือพี่น้องประชาชนได้อย่างครบถ้วนทุกพื้นที่ต่อไป